b"\n_START_ARTICLE_\nCirc\xc3\xa0ssia\n_START_SECTION_\nGeografia\n_START_PARAGRAPH_\nLa Circ\xc3\xa0ssia \xc3\xa9s una regi\xc3\xb3 de la R\xc3\xbassia europea meridional, situada als vessants septentrionals del Caucas i compresa entre la mar Negra a l'oest i la mar C\xc3\xa0spia a l'est. Est\xc3\xa0 limitada al nord pels rius T\xc3\xa8rek i Kuban, allargant-se pel sud fins a Mingr\xc3\xa8lia. El terreny \xc3\xa9s en part molt trencat, assolint considerable altura, que culmina en el mont Elbr\xc3\xbas (5.646 m). L'elevaci\xc3\xb3 mitjana de la serralada excedeix de 3.000 m., i t\xc3\xa9 ramificacions laterals en sentit transversal que l'enllacen a una s\xc3\xa8rie de contraforts paral\xc2\xb7lels de menys altura._NEWLINE_La part oriental \xc3\xa9s m\xc3\xa9s baixa que l'occidental, per\xc3\xb2 m\xc3\xa9s trencada. Les aig\xc3\xbces es dirigeixen per la part septentrional de la regi\xc3\xb3 als mars Negra i C\xc3\xa0spia pels citats rius Kuban i T\xc3\xa8rek, els quals descriuen una gran corba en sentit oposat i presenten les seves ribes en la part inferior del seu curs, cobertes de vegetaci\xc3\xb3._NEWLINE_El Kuma i altres rius de la regi\xc3\xb3 central es filtren en les estepes sense arribar al mar. L'Ingur i el Rion porten les aig\xc3\xbces del Caucas occidental al mar Negra pel vessant contrari. _NEWLINE_No obstant la fertilitat del sol, l'agricultura est\xc3\xa0 for\xc3\xa7a endarrerida, sent els productes principals el blat de moro, civada, tabac, arr\xc3\xb2s, c\xc3\xa0nem i la vinya. _NEWLINE_Als vessants del Caucas hi ha uns magn\xc3\xadfics boscs, els quals subministren una fusta excel\xc2\xb7lent per la construcci\xc3\xb3._NEWLINE_La Circ\xc3\xa0ssia no correspon a cap divisi\xc3\xb3 pol\xc3\xadtica, actualment, formant part dels antics territoris de T\xc3\xa8rek i Kuban.\n_START_SECTION_\nHist\xc3\xb2ria\n_START_PARAGRAPH_\nLes primeres dades que es tenen dels circassians es remunten al segle VI abans de Crist, \xc3\xa8poca en la qual eren designats pels romans amb el nom d'ant. En el segle V de la nostra era la Circ\xc3\xa0ssia fou devastada pels huns, passant despr\xc3\xa9s al domini dels kh\xc3\xa0zars, i a la caiguda d'aquests, depengueren de l'imperi sel\xc3\xa8ucida de P\xc3\xa8rsia i posteriorment del regne de Ge\xc3\xb2rgia._NEWLINE_Al voltant del segle X comen\xc3\xa7aren les irrupcions dels russos en el Caucas, establint-se relacions de parentiu amb les principals fam\xc3\xadlies d'aquesta regi\xc3\xb3. En el segle XIII s'apoder\xc3\xa0 d'aquesta Batu Khan, fill de J\xc3\xb6\xc4\x8di i n\xc3\xa9t de Genguis Khan, formant una de les prov\xc3\xadncies occidentals de l'imperi mogol. En acabar el segle XIV pass\xc3\xa0 al domini de Tamerl\xc3\xa0 i els seus descendents, abra\xc3\xa7ant en aquesta \xc3\xa8poca l'islam la major part dels seus habitants. _NEWLINE_Ivan Vasilievich, gendre d'un pr\xc3\xadncep circassi\xc3\xa0, defens\xc3\xa0 el territori enfront de les pretensions del khanat de Crimea, del qual en pass\xc3\xa0 m\xc3\xa9s tard a dependre la Circ\xc3\xa0ssia, fins que el 1708 es revolt\xc3\xa0, posant-se sota la protecci\xc3\xb3 de Turquia. El tractat de Belgrad (1739) i el de K\xc3\xbc\xc4\x8d\xc3\xbck Kaynardja (1774) permeteren als txerkesos, encara que per poc temps, gaudir d'alguna llibertat fins que Pere el Gran de R\xc3\xbassia realitz\xc3\xa0 diferents temptatives per estendre els seus dominis pel Caucas._NEWLINE_El Kuban constitu\xc3\xafa abans del tractat d'Adrian\xc3\xb2polis (1829) la frontera entre russos i txerkesos, per\xc3\xb2 en virtut d'aquest tractat foren agregades a R\xc3\xbassia totes les possessions otomanes del Caucas. Els circassians es negaren a recon\xc3\xa8ixer la validesa de l'estipulat, originant-se llavors una lluita terrible, que acab\xc3\xa0 amb la dispersi\xc3\xb3 d'aquell poble._NEWLINE_Des de 1858 a 1864 m\xc3\xa9s de 3000.000 txerkesos abandonaren les seves llars, establint-se en llocs diversos de Turquia, emigraci\xc3\xb3 que torn\xc3\xa0 a repetir despr\xc3\xa9s de la guerra russoturca de 1877, anant part del poble circassi\xc3\xa0 a cercar refugi a l'Anat\xc3\xb2lia."